A BIZOTTSÁG 2004/105/EK IRÁNYELVE
(2004. október 15.)
a 2000/29/EK tanácsi irányelvben felsorolt, harmadik országokból származó növényeket, növényi termékeket és egyéb árukat kísérő hivatalos növény-egészségügyi bizonyítványok és újrakivitelhez szükséges növény-egészségügyi bizonyítványok mintáinak meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 13a. cikke (4) bekezdésének a) pontjára,
mivel:
(1)
A 2000/29/EK irányelv szerint az adott irányelvben felsorolt, harmadik országokból származó növényeket, növényi termékeket és egyéb árukat az előírt hivatalos „növény-egészségügyi bizonyítvány” vagy „újrakivitelhez szükséges növény-egészségügyi bizonyítvány” (a továbbiakban: bizonyítványok) eredeti példányának kell kísérnie.
(2)
Az ENSZ Élelmezési és Mezőgazdasági Szervezetén (FAO) belül 1951. december 6-án kötött nemzetközi növényvédelmi egyezmény (IPPC) melléklete bizonyítványmintákat határoz meg. Ezek szabványmegfogalmazást és formátumot nyújtanak, amelyeket követni kell a bizonyítványok előkészítésekor és kibocsátásakor.
(3)
Az IPPC jelentős mértékű módosításai 1979-ben és 1997-ben történtek. Ezen módosítások következményeképpen különböző bizonyítványminták kerültek jóváhagyásra a növények, növényi termékek és egyéb áruk kísérésére, amikor azok nemzetközi forgalomba kerülnek.
(4)
Bár az IPPC módosításai nem léptek hatályba 1997-ben, a FAO-konferencia huszonkilencedik ülésszaka 12/97 határozata jóváhagyta a módosított bizonyítványok alternatívaként, önkéntes alapon való használatát az IPPC azon szerződő felei közt, amelyek ehhez hozzájárulnak. Valójában az IPPC szerződő felei közül sokan már korábban elkezdték használni.
(5)
Meg kell határozni a növényeket, növényi termékeket és egyéb árukat a Közösség területére való beléptetéskor kísérő bizonyítványok mintáit.
(6)
Az országos növényvédelmi szervezetek általában nagy mennyiségű bizonyítványt tárolnak. Helyes az 1979-ben módosított IPPC mellékletében meghatározott mintákon alapuló bizonyítványok használati szabályainak az átmeneti időszakra való megállapítása.
(7)
Az ebben az irányelvben meghatározott intézkedések összhangban vannak a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
(1) A tagállamok a 2000/29/EK irányelv 13. cikke (1) bekezdésének ii. pontjában meghatározott célokra elfogadják a hivatalos „növény-egészségügyi bizonyítványokat” vagy „újrakivitelhez szükséges növény-egészségügyi bizonyítványokat” („bizonyítványokat”), amelyek a 2000/29/EK irányelv V. mellékletének B. részében felsorolt, harmadik országokból az IPPC országaiba szállított növények, növényi termékek és egyéb árukat kísérik, és amelyeket az I. mellékletben meghatározott mintákkal összhangban állítottak ki.
(2) A tagállamok csak akkor fogadják el az (1) bekezdésben említett bizonyítványokat, ha azok a FAO Növény-egészségügyi intézkedésekhez megállapított nemzetközi szabvány 12. sz., Iránymutatás a növény-egészségügyi bizonyítványokhoz című részének a figyelembevételével készültek.
2. cikk
A tagállamok 2009. december 31-ig elfogadják a II. mellékletben meghatározott mintának megfelelően kibocsátott bizonyítványokat.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul közlik a Bizottsággal ezen rendelkezések szövegét, valamint egy korrelációs táblázatot ezen rendelkezések és ezen irányelv között.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2004. október 15-én.